ສະຖານີ ເຣດາ ແຫ່ງໃໝ່ ຂອງ ສຫລ ໃນອອສເຕຣເລຍ ອາດເຮັດໃຫ້ຈີນ ບໍ່ພໍໃຈ 
ການທີ່ອອສເຕຣເລຍ ຈະຕິດຕັ້ງສະຖານີເຣດ້າ ແລະກ້ອງສ່ອງອະວະກາດ ຂອງ​ ສຫລ ນັ້ນ ໄດ້ສ້າງຄວາມເປັນຫ່ວງ ໃຫ້ແກ່ພວກສັງເກດການວ່າ ອາດຈະເກີດຄວາມເຄັ່ງຕຶງກັບຈີນໄດ້.
ການຕັດສິນໃຈຂອງອອສເຕຣເລຍ ທີ່ຈະຕິດຕັ້ງ ສະຖານີເຣດ້າ ແລະກ້ອງສ່ອງອະວະ ກາດທີ່ມີພະລັງແຮງທີ່ສຸດ ແຫ່ງນຶ່ງຂອງ ສະຫະລັດ ຢູ່ໃນປະເທດຂອງຕົນນັ້ນ ແມ່ນໄດ້ກໍ່ໃຫ້ ເກີດມີ ຄວາມເປັນຫ່ວງກັນຢ່າງໃຫຍ່ ໃນກຸ່ມນັກສັງເກດການ ລະດັບ ຂົງເຂດຂຶ້ນມາວ່າ ອາດຈະສ້າງຄວາມເຄັ່ງຕຶງຢ່າງຮຸນແຮງ ກັບ ຈີນໄດ້ ແຜນການດັ່ງກ່າວນີ້ ໄດ້ປະກາດໃຫ້ຊາບໃນວັນພຸດ ອາທິດຜ່ານມານີ້ ຢູ່ທີ່ກອງປະຊຸມການເຈລະຈາດ້ານຍຸທະສາດ ປະຈຳປີ ລະຫວ່າງສອງປະເທດພັນທະມິດ ທີ່ເມືອງ Perth ເມືອງຫຼວງຂອງລັດອອສເຕຣເລຍຕາເວັນຕົກ ການຕິດຕັ້ງສະຖານີເຣດ້າແລະກ້ອງສ່ອງອະວະກາດທີ່ມີພະລັງ ສູງດັ່ງກ່າວໃນອອສເຕຣເລຍນັ້ນ ຄືພາກສ່ວນນຶ່ງຂອງການປະຕິ ບັດການສືບລັບທີ່ທັນສະໄໝທີ່ສຸດຂອງສະຫະລັດ ຊຶ່ງໂຮມທັງສະຖານີ Pine Gap ຊຶ່ງເປັນ ສະຖານີຕິດຕາມດາວທຽມ ທີ່ຕັ້ງຢູ່ໃກ້ເມືອງ Alice Springs ທາງພາກເໜືອ ຂອງປະເທດອອສເຕຣເລຍ ບັນດາດາວທຽມ ທີ່ສະຖານີດັ່ງກ່າວຄວບຄຸມນັ້ນ ຕາມລາຍງານວ່າ ມີຄວາມສາມາດກວມ ເອົາເນື້ອທີ່ກວ້າງເຖິງນຶ່ງສ່ວນສາມຂອງພື້ນທີ່ທັງໝົດ ຂອງໂລກ ຊຶ່ງໂຮມທັງບາງເຂດຂອງ ຈີນ ຣັດເຊຍແລະພາກຕາເວັນອອກກາງ ທ່ານ Michael McGinley ນັກບັນລະຍາຍອາວຸໂສ ໃນດ້ານຄວາມສໍາ ພັນລະຫວ່າງຊາ ແລະການສຶກສາຍຸທະສາດ ປະຈໍາມະຫາວິທະຍາໄລ ແຫ່ງຊາດ ຂອງອອສເຕຣເລຍ ຫຼື Australian National University ເຊື່ອວ່າ ສະຖານີເຣດ້າແລະກ້ອງສ່ອງອະວະກາດ ໃໝ່ດັ່ງກ່າວນີ້ ອາດຈະສ້າງຄວາມເປັນປໍລະປັກກັບຈີນໄດ້ ກ່າວວ່າ: ຖານທັບເຮືອແລະສະໜາມບິນແຫ່ງຕ່າງໆຂອງອອສເຕຣເລຍຖືວ່າສໍາຄັນທີ່ສຸດຕໍ່ແຜນ ການຂອງວໍຊິງຕັນ ທີ່ໄດ້ປະກາດອອກໄປເມື່ອປີຜ່ານມາ ເພື່ອຫັນຍຸດທະສາດຂອງຕົນ ເພັ່ງເລັງໃສ່ຂົງເຂດເອເຊຍ-ປາຊິຟິກ ໃນຂະນະທີ່ແສນຍານຸພາບທາງທະຫານ ແລະການ ເຕີບ ໂຕທາງດ້ານເສດຖະກິດຂອງ ຈີນ ຍັງສືບຕໍ່ເພີ່ມຂຶ້ນໄປຢ່າງບໍ່ລົດລະນັ້ນ ຈີນໄດ້ໂຕ້ແຍ້ງວ່າການເຄຶ່ອນໄຫວຂອງສະຫະລັດເພື່ອເສີມຂະຫຍາຍການມີໜ້າຂອງຕົນ ຢູ່ໃນຂົງເຂດເອເຊຍຕາເວັນອອກແລະມະຫາສະມຸດປາຊິຟິກນັ້ນ ແມ່ນແນເປົ້າໝາຍ ໃສ່ ເພື່ອຄວບຄຸມການຂະຫຍາຍອິດທິພົນຢູ່ຂົງເຂດຂອງຈີນ ທີ່ກໍາລັງເຕີບໂຕຂຶ້ນໄປນັບມື້ນັ້ນ ລັດຖະມົນຕີປ້ອງກັນປະເທດແລະຕ່າງປະເທດຈາກທັງອອສເຕຣເລຍ ແລະ ສະຫະລັດໄດ້ ສະລຸບການເຈລະຈາກັນເປັນເວລາສອງມື້ທີ່ເມືອງ Perth ເມື່ອວັນພຸດອາທິດຜ່ານມານີ້ ໂດຍທີ່ທັງສອງຝ່າຍໄດ້ປຶກສາຫາລືກັນເຖິງ ການອະນຸມັດໃຫ້ອະເມຣິກັນໃຊ້ຖານທັບ ອາກາດແລະທ່າກຳປັ່ນແຫ່ງຕ່າງໆ ໃນພາກເໜືອຂອງອອສເຕຣເລຍ ໃນອະນາຄົດໄດ້ ຖະແຫຼງການຮ່ວມສະບັບນຶ່ງ ເວົ້າວ່າ ການເສີມຂະຫຍາຍການມີໜ້າທາງ ທະຫານໃດໆກໍຕາມຂອງສະຫະລັດຢູ່ໃນດິນແດນອອສເຕຣເລຍນັ້ນ ແມ່ນຈະຕ້ອງໄດ້ທໍາການສຶກສາເພີ່ມຕື່ມ ແລະຈະຕ້ອງມີການຕັດສິນໃຈຕື່ມອີກ ໂດຍທັງສອງລັດຖະບານ ຄວາມສໍາພັນດ້ານຄວາມໝັ້ນຄົງຢ່າງເປັນທາງການຂອງອອສເຕຣເລຍກັບ ສະຫະລັດນັ້ນ ແມ່ນຢ້ອນຫຼັງຄືນໄປໄດ້ຫຼາຍກວ່າ 60 ປີຜ່ານມາ ເຊັ່ນສົນທິສັນຍາ ANZUS ຊຶ່ງເປັນ ສົນທິ ສັນຍາດ້ານຄວາມໝັ້ນຄົງທີ່ປະກອບ ດ້ວຍສາມປະເທດຄື ອອສເຕຣເລຍ, ນີວຊີ ແລນດ໌ ແລະສະຫະລັດນັ້ນ ແມ່ນໄດ້ເຊັນລົງນາມກັນທີ່ນະຄອນ San Francisco ໃນ ເດືອນກັນຍາ ປີ 1951 ໃນຊ່ວງທີ່ມີຄວາມເຄັ່ງຕຶງສຸດຂອງສົງຄາມເຢັນ ລັດຖະບານ ອອສເຕຣເລຍທີ່ເຂົ້າກຳອຳນາດຕໍ່ເນື່ອງກັນມາ ແມ່ນໄດ້ຢືນຢັດວ່າ ການເປັນພັນທະມິດ ທາງທະຫານກັບ ສະຫະລັດນັ້ນ ຖືວ່າເປັນຫຼັກພື້ນຖານຕໍ່ຄວາມໝັ້ນຄົງໄລຍະຍາວຂອງ ອອສເຕຣເລຍ